《偶作》
宋代·刘攽

时命有通塞，百龄皆谓然。流行自非我，底滞亦在天。

人知信百龄，阴定不可迁。苟云有所系，朝旦犹亿年。

天地无穷期，百龄未为绵。朝旦不可期，人事皆具前。

所以贤达人，放心无所县。万涂以一究，会理宁复偏。

六月淮水深，南风阻归船。客行厌滞淫，亲朋限长川。

至言莫与闻，达理谁为诠。无以谢羁愁，聊作言命篇。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。